A BIZOTTSÁG 2004/110/EK IRÁNYELVE
(2004. december 9.)
a veszélyes áruk vasúti szállítására vonatkozó tagállami jogszabályok közelítéséről szóló 96/49/EK tanácsi irányelv műszaki fejlődéshez történő hatodik kiigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszélyes áruk vasúti szállítására vonatkozó tagállami jogszabályok közelítéséről szóló, 1996. július 23-i 96/49/EK tanácsi irányelvre (1) és különösen annak 8. cikkére,
mivel:
(1)
A 96/49/EK irányelv melléklete szerint a veszélyes áruk nemzetközi vasúti fuvarozásáról szóló szabályzat (RID) 2003. július 1-jétől alkalmazandó.
(2)
A RID-et kétévente kiigazítják. Ezért a következő módosított változat 2005. január 1-jétől alkalmazandó, valamint az átmeneti időszak 2005. június 30-ig tart.
(3)
Ezért szükséges a 96/49/EK irányelv mellékletének módosítása.
(4)
Az ezen irányelvben előírt intézkedések összhangban vannak a 96/49/EK irányelv 9. cikkében említett, a veszélyes áruk szállításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 96/49/EK irányelv a következőképpen módosul:
A 96/49/EK irányelv melléklete helyébe a következő szöveg lép:
„A Nemzetközi Vasúti Fuvarozási Egyezmény (COTIF) B. függelékének I. mellékletében szereplő veszélyes áruk nemzetközi vasúti szállításáról szóló szabályzat (RID) rendelkezései 2005. január 1-jétől alkalmazandók, ugyanakkor a »szerződő fél« valamint az »államok és vasutak« kifejezések helyébe a »tagállam« kifejezés lép.
A RID 2005. évre vonatkozó módosításainak szövegét közzéteszik, amint az a Közösség valamennyi hivatalos nyelvén rendelkezésre áll.”
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. július 1-jéig megfeleljenek. Haladéktalanul ismertetniük kell a Bizottsággal ezeket a rendelkezéseket, valamint a rendelkezések és az irányelv megfelelési táblázatát.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. december 9-én.